താലിബാന് ഭീകരര് പാകിസ്ഥാന് അതിര്ത്തിയില് അടുത്തത് നിങ്ങളാണെന്ന് ഭീഷണി കാബൂള്: താലിബാന് ഭീകരര് പാകിസ്ഥാന് അതിര്ത്തിയില് എത്തി. അതിര്ത്തിയില് കാവല് നില്ക്കുന്ന സൈനികരെ ഭീകരര് ഭീഷണിപ്പെടുത്തുന്ന ദൃശ്യങ്ങളും പുറത്ത് വന്നിട്ടുണ്ട്.തങ്ങളുടെ അടുത്ത ഇര നിങ്ങളാണ് എന്നാണ് ഭീകരര് പാക് സൈനികരോട് പറയുന്നത്. അഫ്ഗാന് പൂര്ണമായും താലിബാന് നിയന്ത്രണത്തിലായതോടെ ദാരുണമായ കാഴ്ചകളാണ് അവിടെ നിന്ന് പുറത്ത് വരുന്നത്. താലിബാന് ഭരണം ഭയപ്പെടുത്തുന്നത് സ്ത്രീകളെയും കുട്ടികളെയുമാണ്. ജീവനും കൊണ്ട് ഒളിക്കാന് ഒരിടം തേടുന്നവരുടെ കാഴ്ചയാണ് കാബൂളില് നിന്ന് പുറത്ത് വരുന്നത്. കാബൂള് വിമാനത്താവളത്തില് മുള്ളുവേലിക്കും ഗേറ്റിനുമപ്പുറം നിന്ന് യുഎസ്ബ്രിട്ടീഷ് സൈനികരോട് തങ്ങളെ സഹായിക്കാന് അഭ്യര്ത്ഥിക്കുന്നതിന്റെ ദൃശ്യങ്ങളും കാണാം. ഞങ്ങളെ സഹായിച്ചില്ലെങ്കിലും തങ്ങളുടെ കുട്ടികളെയെങ്കിലും സഹായിക്കണമെന്ന് അവര് സൈനികരോട് അപേക്ഷിക്കുന്നുണ്ട്. പലരും കൈക്കുഞ്ഞുങ്ങളുമായാണ് എത്തിയത്. കുട്ടികളെ മുള്ളുവേലിക്ക് അപ്പുറത്തേക്ക് എറിഞ്ഞ് കൊടുക്കുന്നതും കാണാം. ഇങ്ങനെ എറിയുന്ന കുഞ്ഞുങ്ങളില് ചിലര് മുള്ളുവേലിയില് കുടുങ്ങുന്നതും കാണാം.